CELEX: 32017R2207
Language: bg
Date: 2017-11-29 00:00:00
Title: Регламент за изпълнение (ЕС) 2017/2207 на Комисията от 29 ноември 2017 година за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република

30.11.2017   
            
            
               BG
            
            
               Официален вестник на Европейския съюз
            
            
               L 314/31
            
         РЕГЛАМЕНТ ЗА ИЗПЪЛНЕНИЕ (ЕС) 2017/2207 НА КОМИСИЯТА
   от 29 ноември 2017 година
   за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“),
   като взе предвид Регламент за изпълнение (ЕС) № 412/2013 на Съвета от 13 май 2013 г. за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република (2), и по-специално член 3 от него,
   като има предвид, че:
   А.   ПРЕДИШНА ПРОЦЕДУРА
   
   
               (1)
            
            
               На 13 май 2013 г. с Регламент за изпълнение (ЕС) № 412/2013 („първоначалния регламент“) Съветът наложи окончателно антидъмпингово мито върху вноса в Съюза на керамични съдове и прибори за сервиране или за кухня („съдове и прибори за сервиране“) с произход от Китайската народна република („КНР“).
            
         
               (2)
            
            
               При първоначалното разследване голям брой производители износители от КНР заявиха своя интерес. В резултат на това Комисията подбра извадка от производители износители от Китай, които да бъдат разследвани.
            
         
               (3)
            
            
               Съветът наложи индивидуални митнически ставки върху вноса на съдове и прибори за сервиране, вариращи от 13,1 % до 23,4 %, на дружествата, включени в извадката, и среднопретеглено мито в размер на 17,9 % на останалите оказали съдействие дружества, които не са включени в извадката. Освен това бе наложена митническа ставка в размер на 36,1 % върху вноса на съдове и прибори за сервиране, извършван от всички други китайски дружества.
            
         
               (4)
            
            
               В член 3 от Регламент за изпълнение (ЕС) № 412/2013 се предвижда, че когато нов производител износител на съдове и прибори за сервиране в КНР представи на Комисията достатъчно доказателства за това, че:
               
                           1)
                        
                        
                           не е изнасял за Съюза керамични съдове и прибори за сервиране или за кухня през разследвания период от 1 януари 2011 г. до 31 декември 2011 г. („разследвания период“);
                        
                     
                           2)
                        
                        
                           не е свързан с който и да било от износителите или производителите в КНР, спрямо които са наложени мерките по посочения регламент; и
                        
                     
                           3)
                        
                        
                           действително е изнасял за Съюза разглеждания продукт след разследвания период, на който се основават мерките, или е поел неотменимо договорно задължение да изнесе значително количество за Съюза;
                        
                     в такъв случай член 1, параграф 2 от посочения регламент може да бъде изменен, като на новия производител износител се наложи митническата ставка, приложима за оказалите съдействие дружества, които не са включени в извадката, в този случай среднопретеглената митническа ставка от 17,9 %.
            
         Б.   ЗАЯВЛЕНИЯ ЗА СТАТУТ НА НОВ ПРОИЗВОДИТЕЛ ИЗНОСИТЕЛ
   
   
               (5)
            
            
               Четири дружества заявиха своя интерес след публикуването на Регламент (ЕС) № 412/2013, като посочиха, че отговарят и на трите критерия, посочени в съображение 4 по-горе, и предоставиха доказателства в подкрепа на това.
            
         
               (6)
            
            
               И четирите дружества са производители и износители на разглеждания продукт.
            
         
               (7)
            
            
               Три от тях вече са съществували по време на първоначалното разследване, но твърдят, че те не са изнасяли разглеждания продукт за Съюза по това време.
            
         
               (8)
            
            
               Четвъртото дружество твърди, че не е съществувало по време на първоначално разследвания период и следователно не е осъществявало износ по време на разследвания период.
            
         
               (9)
            
            
               Комисията анализира предоставените от четирите дружества доказателства и установи, че те отговарят на трите критерия, за да бъдат считани за нови производители износители. В резултат на това техните имена следва да бъдат добавени към списъка на оказалите съдействие дружества, които не са включени в извадката, в приложение I към Регламент за изпълнение (ЕС) № 412/2013.
            
         
               (10)
            
            
               Комисията информира четирите дружества и промишлеността на Съюза за тези констатации, като им предостави възможност да направят коментари. Не бяха получени коментари.
            
         
               (11)
            
            
               Настоящият регламент е в съответствие със становището на Комитета, създаден съгласно член 15, параграф 1 от основния регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Към списъка на производителите износители от Китайската народна република, съдържащ се в приложение I към Регламент за изпълнение (ЕС) № 412/2013, се добавят следните дружества:
   
               Дружество
            
            
               Допълнителен код по ТАРИК
            
         
               Fujian Dehua Huamao Ceramics Co., Ltd
            
            
               C303 
            
         
               Fujian Dehua Jiawei Ceramics Co., Ltd
            
            
               C304 
            
         
               Fujian Dehua New Qili Arts Co., Ltd
            
            
               C305 
            
         
               Quanzhou Dehua Hengfeng Ceramics Co., Ltd
            
            
               C306 
            
         Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 ноември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 176, 30.6.2016 г., стр. 21.
   
      (2)  Регламент за изпълнение (ЕС) № 412/2013 на Съвета от 13 май 2013 г. за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република (ОВ L 131, 15.5.2013 г., стр. 1), последно изменен с Регламент за изпълнение (ЕС) № 803/2014 на Комисията от 24 юли 2014 г. с цел добавяне на четири дружества към списъка на производителите от Китайската народна република, изброени в приложение I към Регламент (ЕС) № 412/2013 (ОВ L 219, 25.7.2014 г., стр. 33).